Simulacija djelovanja u području klime: opskrba konvencionalnom energijom

Pripremljeno za: Glavne pregovarače za industriju konvencionalne energije

Predmet: Pripreme za sastanak na vrhu o djelovanju u području klime

Dobrodošli na sastanak na vrhu o klimi. Glavni tajnik UN-a pozvao je vas i vodeće ličnosti iz svih relevantnih skupina dionika da zajedno radite na uspješnom rješavanju pitanja klimatskih promjena. Glavni tajnik u pozivu je poručio: „Krizna situacija u pogledu klime bitka je koju zasad gubimo, ali koju bismo mogli dobiti [...] Najbolji znanstveni izvori [...] upozoravaju nas da će povećanje temperature za više od 1,5°C nanijeti nepopravljivu štetu ekosustavima o kojima ovisimo [...] Međutim, znanost nam govori i da nije prekasno.

Možemo uspjeti [...] No za to će biti potrebne temeljite promjene u svim aspektima društva: u načinu na koji proizvodimo hranu i gorivo, u načinu na koji koristimo zemljište i u vrsti energije koja se koristi u gospodarstvu [...] Ako djelujemo zajedno, nitko neće biti zapostavljen.”

Cilj je sastanka na vrhu pripremiti plan kojim bi se globalno zagrijavanje ograničilo na manje od 2°C [3,6°F] iznad predindustrijskih razina i nastojalo zadržati na 1,5°C [2,7°F], što su ujedno međunarodne ciljne vrijednosti formalno navedene u Pariškom klimatskom sporazumu. Znanstvene činjenice su jasne: zagrijavanje veće od te razine imat će katastrofalne i nepovratne posljedice koje će ugroziti zdravlje, prosperitet i život ljudi u svim zemljama.

Vi predstavljate industriju ugljena, nafte, prirodnog plina i nuklearne energije te elektrodistribucijska poduzeća koja trenutno proizvode većinu energije koja se koristi u svijetu. Vaša skupina uključuje trgovačka društva uvrštena na burzu i nacionalna poduzeća koja se bave naftom i plinom, poduzeća za proizvodnju ugljena, elektrodistribucijska poduzeća koje ovise o fosilnim gorivima te poduzeća koja osiguravaju usluge i opremu za te industrije.

Prioriteti koje želite uključiti u javne politike navedeni su u nastavku, no možete iznijeti ili blokirati bilo koji prijedlog.

1. Protivite se visokoj cijeni ugljika. Vaši ekonomisti slažu se s time da bi najbolji način za smanjenje globalnih emisija bilo povećanje cijene fosilnih goriva uvođenjem visoke cijene ugljika. Tako bi cijena fosilnih goriva odražavala ekološke i društvene troškove emisija stakleničkih plinova. Međutim, cijena ugljika veća od 25 – 30 USD po toni CO2 nanijela bi neprihvatljivu štetu industriji fosilnih goriva jer bi se troškovi povećali, a potražnja smanjila, što bi dovelo do obezvređivanja imovine i gubitka vrijednosti dionica. Iako neka naftna poduzeća u javnosti tvrde da podržavaju određivanje cijene ugljika, vaša industrija i dalje financira političare koji se tome protive i blokiraju mjere u tom smislu. Očekujete da će druge skupine vršiti pritisak u cilju određivanja cijene ugljika. Zauzmite čvrst stav protiv te politike.
2. Protivite se porezu na fosilna goriva. Vaša industrija ne želi da joj se nameću propisi i ne želi pokrivati troškove ublažavanja klimatskih promjena. Budući da već očekujete znatne gubitke u poslovanju zbog toga što će se u predstojećim godinama koristiti manje fosilnih goriva, ne možete snositi dodatne troškove koji vašu industriju nepravedno stavljaju u slabiji položaj. Zapravo biste mogli zatražiti subvencije za prirodni plin, koji promičete kao „prijelazno gorivo“ jer proizvodi manje ugljika nego ugljen i nafta. Ako su novi propisi neizbježni, bolje je nametnuti ograničenja za ugljen nego za naftu i plin. Ugljen donosi manju dobit od nafte i plina, a pri izgaranju ispušta najveću količinu ugljika.
3. **Promičete nove tehnologije, uključujući biogoriva te tehnološko uklanjanje ugljika iz atmosfere, hvatanje i skladištenje ugljika.**

Vaša industrija podržava veću upotrebu prirodnog plina i biogoriva te istraživanja u cilju razvijanja tehnologije kojom se ugljik uklanja iz atmosfere i skladišti u tlu.Vaša stručnost u području velikih projekata inženjerstva, geologije i transporta goriva može se primijeniti na ta goriva i te industrije. Podržavate i hvatanje i skladištenje ugljika iz elektrana koje rade na ugljen i druga goriva, kao i biogoriva koja omogućuju hvatanje i skladištenje ugljika. Tehnologija za hvatanje i skladištenje ugljika mogla bi ukloniti 90 % CO2 proizvedenog izgaranjem fosilnih goriva u elektranama i industrijskim procesima. CO2 zatim može biti ukapljen i upumpan u tlo kako bi se potaknula proizvodnja nafte i plina. Kao druga – manje profitabilna – opcija, može se upumpati u geološke spremnike za koje tvrdite da će biti stabilni. Ako tehnologija za uklanjanje ugljika postane izvediva i troškovno konkurentna, to bi pomoglo vašoj industriji jer bi se CO2 mogao ukloniti iz atmosfere, čime bi se kompenzirale emisije koje bi se nastavile ispuštati ako se nastave koristiti fosilna goriva.

1. **Potičete djelovanje koja ne utječe izravno na vašu industriju.** Premda razumijete da su klimatske promjene opasne, morate zaštititi vrijednost dionica. Stoga se zalažete za politike kojima bi se mogle smanjiti emisije stakleničkih plinova, a da se ne smanji upotreba fosilnih goriva. Iako CO2 iz fosilnih goriva najviše doprinosi klimatskim promjenama, metan (CH4), dušikov oksid (N2O) i drugi plinovi opasni su staklenički plinovi čiji se učinak povećava. Prakse koje se u svijetu koriste u poljoprivredi i šumarstvu u velikoj mjeri doprinose emisijama tih plinova. Vi podržavate politike za smanjenje tih drugih stakleničkih plinova, prvenstveno emisije koje proizlaze iz korištenja zemljišta, poljoprivrede i šumarstva. Podržavate i napore za smanjenje deforestacije i za pošumljavanje prethodno degradiranih i iskrčenih zemljišta.

Dodatne informacije koje je potrebno uzeti u obzir

Vaši stručnjaci za znanost o klimi slažu se s cjenom Međuvladinog tijela za klimatske promjene (IPCC) o prijetnji koju predstavljaju klimatske promjene. Međutim, morate staviti na vagu, s jedne strane, nužnost sprečavanja opasnih klimatskih promjena, a s druge, potrebe vaših ključnih dionika, uključujući vaše dioničare, zaposlenike, javnost (vaše klijente) i kreatore politika koji izdaju dozvole za vaš rad i propise za vašu industriju te time utječu na vaše troškove poslovanja, a naposljetku, i vaše osobne financijske interese kao čelnika tih poduzeća.

Više od 95 % svjetske energije dobiva se iz konvencionalnih izvora, uključujući fosilna goriva i nuklearnu energiju. Vaša industrija samo osigurava ono što potrošači žele te je ne bi trebalo kriviti ili kažnjavati za klimatske promjene. Smanjenje uporabe fosilnih goriva moglo bi u kratkom roku skupo koštati i potrošače i gospodarstvo. Infrastruktura za fosilna goriva već postoji gotovo posvuda u svijetu, a u mnogim zemljama u razvoju novi kapaciteti za fosilna goriva i dalje se brzo razvijaju. Obnovljivi izvori energije poput vjetra i sunca nepostojani su i još uvijek nedovoljno razvijeni da bi svjetsko gospodarstvo opskrbljivali energijom. Vaš je stav da su fosilna goriva od ključne važnosti za iskorjenjivanje „energetskog siromaštva” i poticanje gospodarskog rasta, naročito u zemljama u razvoju. Nemojte dopustiti da vas aktivisti za zaštitu okoliša prikažu kao osobe koje ne mare za socijalnu pravdu.

Proizvođači fosilnih goriva, uključujući poduzeća u sektoru ugljena, nafte i plina, bit će izloženi velikim financijskim poteškoćama ako se provedu politike za ograničavanje zagrijavanja na oko 2°C. Poduzeća koja ovise o fosilnim gorivima morat će se stubokom izmijeniti ili će bankrotirati. Ograničavanje zagrijavanja na 2°C značilo bi da bi velik dio otkrivenih resursa fosilnih goriva morao ostati u tlu i postati bezvrijedna imovina, što znači da se ne bi ostvarila dobit za dioničare ili vlade. Izgubit će se mnogo radnih mjesta.

Jednako tako, vi znate da se globalne emisije moraju smanjiti kako bi se izbjegle najgore posljedice klimatskih promjena. Podizanje razine mora, sve ekstremniji vremenski uvjeti i geopolitičke dislokacije koje to uzrokuje predstavljaju ozbiljan rizik za postojeću infrastrukturu za opskrbu energijom, kao i za svjetsko gospodarstvo. Što je veća šteta uzrokovana klimatskim poremećajima, to je veća vjerojatnost da će se usvojiti ekstremne politike i propisi koji će nanijeti štetu fosilnoj industriji. Usporedno s vašim djelovanjem da spriječite usvajanje takvih politika i propisa, morate promisliti kako biste mogli iskoristiti svoju infrastrukturu, financijski kapital i stručno znanje za tržišno natjecanje – i preživljavanje – u svijetu koji se sve više zagrijava.

\_\_\_\_\_\_\_\_\_\_\_\_\_