Simulacija djelovanja u području klime: borci za klimatsku pravdu

****

Pripremljeno za: Glavne pregovarače u ime boraca za klimatsku pravdu

Predmet: Pripreme za sastanak na vrhu o djelovanju u području klime

Dobrodošli na sastanak na vrhu o klimi. Glavni tajnik UN-a pozvao je vas i vodeće ličnosti iz svih relevantnih skupina dionika da zajedno radite na uspješnom rješavanju pitanja klimatskih promjena. Glavni tajnik u pozivu je poručio: „Krizna situacija u pogledu klime bitka je koju zasad gubimo, ali koju bismo mogli dobiti [...] Najbolji znanstveni izvori [...] upozoravaju nas da će povećanje temperature za više od 1,5°C nanijeti nepopravljivu štetu ekosustavima o kojima ovisimo [...] Međutim, znanost nam govori i da nije prekasno. Možemo uspjeti [...] No za to će biti potrebne temeljite promjene u svim aspektima društva: u načinu na koji proizvodimo hranu i gorivo, u načinu na koji koristimo zemljište i u vrsti energije koja se koristi u gospodarstvu [...] Ako djelujemo zajedno, nitko neće biti zapostavljen.”

Cilj je sastanka na vrhu pripremiti plan kojim bi se globalno zagrijavanje ograničilo na manje od 2°C [3,6°F] iznad predindustrijskih razina i nastojalo zadržati na 1,5°C [2,7°F], što su ujedno međunarodne ciljne vrijednosti formalno navedene u Pariškom klimatskom sporazumu. Znanstvene činjenice su jasne: zagrijavanje veće od te razine imat će katastrofalne i nepovratne posljedice koje će ugroziti zdravlje, prosperitet i život ljudi u svim zemljama.

Vaša skupina obuhvaća velike etablirane organizacije za zaštitu okoliša i novije pokrete pod vodstvom mladih. I u jednima i u drugima aktivni su milijuni ljudi diljem svijeta. Vaša skupina uključuje i predstavnike najugroženijih zajednica, kao što su mali otočni narodi i autohtoni narodi koji su na udaru klimatskih promjena i čiji uspješan razvoj, pa čak i samo preživljavanje ovise o ograničavanju globalnog zagrijavanja na 1,5°C iznad predindustrijske razine. Vi govorite u ime budućnosti i u ime siromašnih i najranjivijih osoba u svijetu.

U daljnjem tekstu navedeni su vaši prioriteti koje želite uključiti u politike, no možete iznijeti ili blokirati bilo koji prijedlog.

1. Želite ograničiti zagrijavanje na znatno ispod 2°C i što je moguće bliže 1,5°C. Povećanje od 2°C imat će velike posljedice za mlade i za ranjive populacije, koji su najmanje pridonijeli klimatskim promjenama, ali koji će biti više pogođeni posljedicama ekstremnih vremenskih nepogoda, sve većim poplavama, sušama, toplinskim udarima i krizama javnog zdravlja. Postizanje najambicioznijeg mogućeg sporazuma o smanjenju emisija stakleničkih plinova što prije ublažit će posljedice za stanovnike zemalja u razvoju, autohtono stanovništvo, siromašne i mlade.
2. Želite da se što prije sva energija proizvodi iz obnovljivih izvora, i to uz pomoć visoke cijene ugljika, subvencija za obnovljive izvore energije i poreza na fosilna goriva. Emisije iz fosilnih goriva (ugljen, nafta, prirodni plin) najviše pridonose klimatskim promjenama. Potrebno je odmah u cijelom svijetu početi smanjivati ekstrakciju fosilnih goriva i zadržati ugljik u tlu. Ekonomisti se slažu oko toga da je određivanje cijene CO2 koja bi uključivala ekološki i socijalni trošak tih emisija (a to bi bilo znatno više od 50 USD po toni CO2) najbolji način da se smanje globalne emisije. Možete razmotriti i mogućnost subvencioniranja obnovljivih izvora energije i/ili oporezivanje ugljena, nafte i plina te uvođenje posebnih propisa za njih.
3. Želite smanjiti deforestaciju. Površina planeta prekrivena šumama uvelike se smanjuje. Deforestacija trenutačno uzrokuje oko 15 % emisija stakleničkih plinova. Želite učiniti nešto da zaštitite preostale šume i ljude koji žive u njima ili o njima ovise, uključujući autohtono stanovništvo. Štiteći šume štite se i opskrba slatkom vodom, prirodni resursi i biološka raznolikost.
4. Vodite računa o mjerama kojima se ugrožavaju proizvodnja hrane i prava na zemljište. Široka primjena politika kojima se potiču pošumljavanje, biogoriva i metode uklanjanja ugljika iz atmosfere (primjerice, bioenergija uz hvatanje i skladištenje ugljika (BECCS)) iziskivat će velike površine zemljišta, što bi moglo ugroziti proizvodnju hrane i životni prostor autohtonih i siromašnih osoba. Razmislite o tome koliko je zemljišta potrebno za određenu politiku.
5. Lobirajte među drugim skupinama da djeluju u vašem interesu. Kao neovisni aktivisti, ne podliježete ničijim osobnim interesima, ali nemate veliku moć u usporedbi s vladama i industrijom fosilnih goriva. Industrija fosilnih goriva pokušat će ignorirati i vas i osobe koje zastupate, predstavljajući vas kao naivne i loše informirane. Pokušat će dovesti u pitanje znanost o klimi naglašavajući nesigurnosti, kao što je to uspješno činila duhanska industrija koja je dugi niz godina zbunjivala javnost i odgađala djelovanje. Upotrijebite bilo koju nenasilnu taktiku koju smatrate primjerenom da biste privukli pozornost osoba na vlasti. Razmotrite mogućnost organiziranja mirnih demonstracija i održavanje inspirativnih govora. Uvjerite javnost da djelujete iz moralnih pobuda i podsjetite građane za što se borite: za svijet u kojem svako dijete i svaka osoba može ostvariti svoje ambicije.

Dodatne informacije koje je potrebno uzeti u obzir

Pokret za klimu uzima sve više maha. Među znanstvenicima postoji jasan konsenzus: klimatske promjene su u tijeku i uzrokuje ih uglavnom ljudsko djelovanje. Ako se te promjene ne zaustave, imat će razoran učinak na naš prosperitet, zdravlje i život. Mladi mogu najviše izgubiti. Naslijedili su gospodarstvo koje ovisi o fosilnom gorivu, gospodarstvo koje nisu sami stvorili, ali zbog kojeg bi se jednog dana mogli naći na osiromašenom i opasnom planetu na kojem više ne postoji bogata raznolikost biljnog i životinjskog svijeta s kojom su živjele prethodne generacije. Klimatske promjene u osnovi su pitanje pravde. Što prije sva poduzeća, potrošači i zemlje smanje emisije, to je vjerojatniji uspjeh i lakša tranzicija.

Smanjenje emisija stakleničkih plinova donijet će korist za društvo i javno zdravlje, uključujući bolju kvalitetu zraka i vode, zelenije gradove, sigurnost opskrbe energijom i hranom, bolje zdravlje, nova radna mjesta i veću otpornost. Ograničavanje zagrijavanja na 1,5°C, a ne na 2°C, značilo bi da bi više od 100 milijuna ljudi bilo spašeno od rizika nestašice vode, do 2 milijarde ljudi bilo bi spašeno od rizika opasnih toplinskih udara, a brojne biljne i životinjske vrste od rizika izumiranja uzrokovanog klimatskim promjenama. Mjere za postizanje tih rezultata na području klime vjerojatno bi na globalnoj razini proizvele koristi u vrijednosti od više od 20 bilijuna USD dok bi istodobno smanjile ekonomsku nejednakost u svijetu. Međuvladin panel o klimatskim promjenama (IPCC) pojašnjava da je takva transformacija „moguća u okviru zakona fizike i kemije” te opisuje scenarije koji mogu ostvariti taj cilj s današnjim tehnologijama (<https://www.ipcc.ch/sr15/>).

Učinak klimatskih promjena neće biti ujednačen. Velika je nepravda to što će oni koji su najmanje doprinijeli globalnom zagrijavanju od njega najviše patiti, a k tome imaju i najmanje resursa i infrastrukture koji bi im mogli pomoći da se prilagode klimatskim promjenama. Najugroženije regije svijeta uključuju supsaharsku Afriku, južnu i jugoistočnu Aziju, Latinsku Ameriku te otočne države u Pacifiku i drugim dijelovima svijeta. Mnoge zemlje u razvoju uvelike ovise o sektorima koji su pod utjecajem klime, kao što su poljoprivreda, šumarstvo i turizam. Čak se i u razvijenim zemljama siromašne osobe – poljoprivrednici i druge ugrožene skupine stanovništva – nalaze na najvećem udaru klimatskih promjena.

Svijet se suočava s izazovom nezapamćenih razmjera. Sretno! Budućnost ovisi o vašem uspjehu.